Aalborg Teater er med på den liste over kulturinstitutioner , regeringen ønsker at afsætte penge til. Det fremgår af det finanslovsforslag , regeringen torsdag præsenterede. Regeringen foreslår at tilføre 1,9 millioner kroner om året til Aalborg Teater i årene fra 2024 til 2027, og den melding vækker glæde på det nordjyske teater. - Vi ser nu ind i en fremtid, hvor vi fortsat kan holde det høje aktivitetsniveau på Aalborg Teater og tilbyde nordjyderne teater med både bredde og høj kvalitet, siger Aalborg Teaters direktør Thomas Bjørnager. Minister er stolt Regeringen lægger op til at forlænge den særbevilling, Aalborg Teater igennem en årrække har fået. Hvis særbevillingen til Aalborg Teater bliver en del af den endelige finanslov, vil den ifølge teatret sikre en uforandret drift og mulighed for at engagere publikum med en bred vifte af teateroplevelser. I finanslovsforslaget lægger regeringen også op til at yde en særbevilling på en halv million kroner til Kulturmødet på Mors. - Jeg er stolt af det her udspil. I regeringsgrundlaget lovede vi, at vi vil styrke kulturen markant i hele landet og på tværs af områder. Nu sætter vi med over en milliard kroner til kulturområdet handling bag ordene, siger kulturminister Jakob Engel-Schmidt (M) og fortsætter: - Dermed løfter vi kulturen markant. Det gør vi, fordi kulturen har kæmpe betydning for os alle. Det er den, der danner os og binder os sammen som folk og skaber fællesskaber.

Opsummering:
Aalborg Teater ser ud til fortsat at modtage støtte i millionklassen.